George Orwell - 1984

**Útvar**: utopický román
**Obdobie**: predstava sveta v roku 1984 (román bol napísaný roku 1948)
**Téma**: kritika socializmu a jeho praktík

#### Autor:

George Orwell, vlastným menom Eric Arthur Blair, sa narodil v rodine britského úradníka v Indii. Po stredoškolských štúdiách získal prospechové štipendium na elitnej súkromnej škole. Toto prostredie mu nevyhovovalo, a preto odišiel do Barmy, kde v rokoch 1922-1927 pracoval u polície. Barmu opustil znechutený rasovými a spoločenskými priehradami a v rokoch 1928-1930 žil radšej medzi najchudobnejšími vrstvami v Anglicku a Francúzsku. Aktívne sa zúčastnil španielskej občianskej vojny a bol v nej zranený. Počas druhej svetovej vojny pôsobil ako redaktor BBC. Od roku 1938 trpel tuberkulózou, na ktorú tiež zomrel.

#### Hlavné postavy:

* Winston Smith – hlavný protagonista, ktorý sa rozhodol ísť proti režimu
* Júlia – Winstonova milenka, svoj vzťah museli pred režimom tajiť
* O’Brien – vysoko postavený člen strany, ktorý je zároveň prepojený na *Bratstvo*
* Veľký brat – najvyšší predstaviteľ a vodca strany
* Goldstein – rebel, pravidelne sa proti nemu viedla minúta nenávisti

#### Obsah:

Román je rozčlenený na 3 časti. V prvej autor predstavuje hl. postavu – Winstona Smitha – nenápadného úradníka, ktorý pracuje na Ministerstve pravdy. Krajina, v ktorej žije sa nazýva Oceánia a vládne v nej Angsoc, ktorého jediným predstaviteľom je Strana. Všetci sa musia podriaďovať jej pravidlám, to znamená nemať slobodné myslenie, zúčastňovať sa na povinných akciách, ženiť a vydávať sa na rozkaz, hlásať slepo ideológiu strany a považovať ju za jedinú pravdu. Centrom Strany bol Londýn, jej vodcom bol Veľký brat, ktorého nikto nikdy nevidel, ale napriek tomu sa díval na všetkých z nespočetných plagátov po celej krajine.

Druhá časť rozpráva o neznámom dievčati, ktoré tiež pracuje na Ministerstve. Raz mu pri náhodnom stretnutí na chodbe ministerstva strčí do dlane papierik s odkazom ,,Milujem ťa“ a oni sa začnú tajne stretávať.

Neskôr sa dozvedia o tajnom spoločenstve, nazývanom Bratstvo, ktoré je akousi odbojovou skupinou voči Strane. Dostanú sa k zakázanej knihe, v ktorej sa dozvedajú, prečo a ako Angsoc funguje a čo treba robiť pre jeho zvrhnutie.

Tretia časť románu sa odohráva prevažne v mučiarňach v podzemí Ministerstva lásky. Winstonovi nedávajú jesť, nedovolia mu spať, bijú ho a musí deň čo noc pochodovať po cele, kým sa nezrúti. Časom sa z neho stáva fyzická troska, ale vnútorne ešte stále vzdoruje. Je podrobený ,,liečeniu“ – sugerujú mu, že je psychicky chorý a že jeho predstavy o pravde sú len bludy. Mučenie ho nalamuje. Nakoniec zradí aj Júliu a zostane vnútorne prázdny. Pustia ho. Uvedomuje si, že miluje Veľkého brata. Bol úplne vygumovaný, nič necítil a už si nič iné neuvedomoval. Viac nebol schopný slobodnej myšlienky.

*Názor na dielo:*

A to sa mi na diele najviac páčilo. Orwell v ňom opisoval veci, ktoré sa naozaj diali (aj keď možno nie v takej miere). Tento román jednoducho na mňa pôsobí nadčasovo ešte aj v dnešnej dobe. Veľmi dobre sa to čítalo a neraz som sa nad celým románom musel zamyslieť. Hlavne posledná časť bola veľmi intenzívna a pre mňa plná emócií.

Obzvlášť sa mi páčilo zobrazenie života člena strany, to ako sa už odmalička snažia oddeliť deti od rodičov aby ich neváhali udať za akýkoľvek ideozločin. Pri čítaní som v mnohých prípadoch zažíval pocity frustrácie z predstavy toľkej neslobody a manipulácie. Obzvlášť zaujímavé bolo čítanie o Winstonovej práci, kde musel prepisovať a upravovať rôzne články, spisy a knihy tak, aby sa hodili k aktuálnym postojom strany. Najhoršie na tom bolo, že celá Strana nestála na Veľkom Bratovi, ako by sa mohlo na prvý pohľad zdať. On vystupoval iba ako tvár strany a v podstate bol fiktívna postava rovnako ako Goldstein. Autor počas druhej časti živí v čitateľovi nádej na prevrat a zvrhnutie Strany a potom sa dozvedáme, že celé Bratstvo vlastne ani nemusí existovať. To ma na diele tak fascinovalo - nejasnosť faktov a možnosť vyvodiť si vlastné závery. A preto si myslím, že každý čitateľ môže knihu pochopiť inak, avšak hlavné posolstvo je vždycky rovnaké.